Lluna Àrias participa en una reunió a tres bandes per solucionar les inundacions del Barranc dels Frares que afecten Burjassot
2025-07-24

La regidora de Medi Ambient de l’Ajuntament de Burjassot, Lluna Àrias, ha sigut una de les participants en la reunió que aquest dilluns han mantingut, d’una banda, representants dels consistoris de Burjassot, Godella, Rocafort i Massarojos, com a municipis afectats per les inundacions, i de l’altra associacions cíviques i ecologistes, i la Generalitat, amb l’objectiu de trobar possibles solucions a les inundacions del Barranc dels Frares i de la resta de municipis afectats.

Les poblacions afectades, entre les quals està Burjassot, consideren urgent una intervenció per a pal·liar els efectes de les pluges torrencials en la desembocadura d’aquest barranc, però de la manera més sostenible possible i respectuosa amb l’entorn. És per això que s’han mostrat d’acord en paralitzar el projecte de construcció d’un assarb a Godella amb afectació a la seua horta i també a les de Rocafort i Massarrojos, la construcció del qual hauria suposat una obra de gran impacte ambiental per aquestes localitats i l’horta.

Durant la trobada, els quatre municipis afectats han presentat al director general de l’Aigua, Manuel Aldeguer, un acord conjunt en el qual aposten per habilitar infraestructures verdes que drenen l’aigua de les avingudes i construir un canal subterrani tan reduït com siga possible en l’horta per connectar amb el Palmaret Alt. Segons aquest acord, les actuacions haurien de començar en la part alta de la conca del Barranc dels Frares i la resta de subconques que afecten els altres municipis, amb la construcció de Sistemes Urbans de Drenatge Sostenibles, una infraestructura que absorbisca l’aigua de pluja i reduisca el cabdal en les zones baixes evitant les inundacions. Aquestes instal·lacions, a més de servir de fre davant les avingudes, podrien funcionar com a zona verda per a usos cívics.

Segons ha explicat la regidora Lluna Àrias, “es tracta de una proposta de mínims, sobre la que la Generalitat haurà de elaborar un nou projecte amplament coparticipat per totes les parts”.  Tant els ajuntaments participants com les associacions ecologistes han fet balanç positiu de la trobada, que suposa, han explicat, la implicació de la Conselleria, després d’anys d’abandonament, per a donar solució als problemes d’inundacions a Rocafort i Godella, i a la zona de Lauri Volpi de Burjassot.